title: Komisijas Lēmums (2019. gada 17. maijs), ar ko izveido Komisijas ekspertu grupu nacionālā kopienākuma jautājumos (Dokuments attiecas uz EEZ.)

text:
                  21.5.2019

                  LV

                  Eiropas Savienības Oficiālais Vēstnesis

                  C 174/5

         KOMISIJAS LĒMUMS
         (2019. gada 17. maijs),
         ar ko izveido Komisijas ekspertu grupu nacionālā kopienākuma jautājumos
         (Dokuments attiecas uz EEZ)
         (2019/C 174/06)
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:

                     (1)

                     Saskaņā ar Līguma par Eiropas Savienības darbību 338. pantu Eiropas Parlaments un Padome pieņem pasākumus statistikas sagatavošanai, ja tas nepieciešams Savienības darbību veikšanai.

                     (2)

                     Saskaņā ar Eiropas Parlamenta un Padomes Regulas (ES) 2019/516 (1) 4. pantu Komisijai ir jāizveido oficiāla ekspertu grupa, kuras sastāvā ir visu dalībvalstu pārstāvji un kuru vada Komisijas pārstāvis, lai tā konsultētu Komisiju par nacionālā kopienākuma (NKI) aprēķinu salīdzināmību, uzticamību un pilnīgumu un paustu savu viedokli par to, izskatītu jebkādus jautājumus, kas saistīti ar Regulas (ES) 2019/516 īstenošanu, un izdotu ikgadējus atzinumus par to NKI datu lietderību, kurus dalībvalstis iesniegušas attiecībā uz pašu resursiem.

                     (3)

                     Tādēļ ir jāizveido ekspertu grupa (“NKI ekspertu grupa”) NKI jomā un jānosaka tās uzdevumi, struktūra un darbība.

                     (4)

                     NKI ekspertu grupai katru gadu būtu jāsniedz atzinums par to NKI datu atbilstību, kurus katru gadu iesniedz dalībvalstis izmantošanai Eiropas Savienības pašu resursu sistēmā.

                     (5)

                     NKI ekspertu grupas sastāvā vajadzētu būt dalībvalstu valsts statistikas iestāžu ekspertiem nacionālo kontu jautājumos.

                     (6)

                     Būtu jānosaka noteikumi par NKI ekspertu grupas locekļiem pieejamās informācijas izpaušanu.

                     (7)

                     Personas dati būtu jāapstrādā saskaņā ar Eiropas Parlamenta un Padomes Regulu (ES) 2018/1725 (2),

               IR NOLĒMUSI ŠĀDI.

            1. pants
            Priekšmets
            Ar šo izveido Komisijas ekspertu grupu nacionālā kopienākuma jautājumos (“NKI ekspertu grupa”).

            2. pants
            Uzdevumi
            NKI ekspertu grupas uzdevumi ir šādi:

                        a)

                        neskarot Eiropas Parlamenta un Padomes Regulas (ES) Nr. 549/2013 (3) 2. panta 3. punktu, konsultēt Komisiju un paust viedokli par NKI aprēķinu salīdzināmību, uzticamību un pilnīgumu;

                        b)

                        izskatīt jautājumus, kas saistīti ar Regulas (ES) 2019/516 īstenošanu;

                        c)

                        katru gadu pārbaudīt saskaņā ar Regulas (ES) 2019/516 2. panta 2. punktu nosūtītos datus un saskaņā ar minētās regulas 2. panta 3. punktu iesniegto ziņojumu par NKI un tā komponentu aprēķināšanas avotiem un metodēm. Minētā ikgadējā pārbaude ir pamats NKI ekspertu grupas atzinumam par dalībvalstu NKI datu atbilstību pašu resursu vajadzībām attiecībā uz uzticamību, salīdzināmību un pilnīgumu. Šajā atzinumā norāda galvenos dokumentus, uz kuriem pamatojas pārbaude;

                        d)

                        palīdzēt Komisijai sagatavot tiesību aktu priekšlikumus un politikas iniciatīvas par to, kā saskaņot nacionālo kopienākumu tirgus cenās;

                        e)

                        palīdzēt Komisijai sagatavot deleģētos aktus, kas jāpieņem saskaņā ar Regulu (ES) 2019/516;

                        f)

                        palīdzēt Komisijai laikus sagatavot īstenošanas aktus, kas jāpieņem saskaņā ar Regulu (ES) 2019/516, pirms to iesniegšanas Eiropas Statistikas sistēmas komitejā saskaņā ar Eiropas Parlamenta un Padomes Regulu (ES) Nr. 182/2011 (4);

                        g)

                        veicināt pieredzes un paraugprakses apmaiņu attiecībā uz nacionālā kopienākuma saskaņošanu tirgus cenās;

                        h)

                        konsultēt Komisiju jautājumos, kas saistīti ar NKI datu pārskatīšanas politiku.

            3. pants
            Apspriešanās
            Komisija var apspriesties ar NKI ekspertu grupu par visiem jautājumiem, kas attiecas uz nacionālo kopienākumu.

            4. pants
            Ekspertu grupas dalībnieki

               1.   Ekspertu grupas dalībnieki ir valsts statistikas iestādes dalībvalstīs, kuras minētas Eiropas Parlamenta un Padomes Regulas (EK) Nr. 223/2009 (5) 5. panta 1. punktā.

               2.   Dalībvalstu statistikas iestādes ieceļ savus pārstāvjus un nodrošina, ka to pārstāvji sniedz augsta līmeņa zināšanas nacionālo kontu apkopošanā.

            5. pants
            Priekšsēdētājs
            NKI ekspertu grupas priekšsēdētājs ir Komisijas (Eurostat) pārstāvis.

            6. pants
            Darbība

               1.   NKI ekspertu grupa rīkojas pēc Komisijas (Eurostat) pieprasījuma saskaņā ar Komisijas horizontālajiem noteikumiem par ekspertu grupām (6) (“horizontālie noteikumi”).

               2.   Grupas sanāksmes parasti notur Komisijas telpās.

               3.   Sekretariāta pakalpojumus nodrošina Komisijas (Eurostat) dienesti. Grupas un apakšgrupu sanāksmēs var piedalīties procedūrā ieinteresēti Komisijas ierēdņi no citām struktūrvienībām.

               4.   Vienojoties ar Komisiju (Eurostat), grupa ar vienkāršu balsu vairākumu var nolemt, ka apspriešana būs atklāta.

               5.   Apspriežu protokoliem par visiem darba kārtības punktiem un NKI ekspertu grupas sniegtajiem atzinumiem jābūt jēgpilniem un pilnīgiem. Protokolus priekšsēdētāja pārraudzībā sagatavo sekretariāts.

               6.   NKI ekspertu grupas atzinumus, ieteikumus vai ziņojumus grupa pēc iespējas pieņem vienprātīgi.

               7.   Balsojuma gadījumā tā rezultātu nosaka ar vienkāršu balsu vairākumu. Locekļiem, kuri balsojuši pret vai atturējušies, ir tiesības pieprasīt, lai atzinumiem, ieteikumiem vai ziņojumiem pievieno dokumentu, kurā sniegts viņu nostājas pamatojuma kopsavilkums.

            7. pants
            Apakšgrupas
            Komisija (Eurostat) var izveidot apakšgrupas īpašu jautājumu izskatīšanai atbilstoši Komisijas noteiktajam darba uzdevumam. Apakšgrupas strādā saskaņā ar horizontālajiem noteikumiem un par paveikto ziņo NKI ekspertu grupai. Pēc apakšgrupu pilnvarojuma izpildes tās tiek likvidētas.

            8. pants
            Pieaicinātie eksperti
            Darbam grupā vai apakšgrupās Komisija (Eurostat) var īpašos gadījumos pieaicināt NKI ekspertu grupas ekspertus ar specifiskām zināšanām darba kārtības jautājumā.

            9. pants
            Novērotāji

               1.   Organizācijām vai publiskā sektora struktūrām, kas nav dalībvalstu iestādes, ar tiešu uzaicinājumu var piešķirt novērotāja statusu saskaņā ar horizontālajiem noteikumiem.

               2.   Organizācijas vai publiskās struktūras, kas ieceltas novērotāja statusā, ieceļ savus pārstāvjus.

               3.   Novērotāji un to pārstāvji ar priekšsēdētāja piekrišanu var piedalīties NKI ekspertu grupas apspriedēs un dot eksperta padomu. Tomēr tiem nav balsstiesību un tie nepiedalās NKI ekspertu grupas ieteikumu vai atzinumu formulēšanā.

            10. pants
            Reglaments
            Vienojoties ar Komisiju (Eurostat) un pamatojoties uz tās priekšlikumu, NKI ekspertu grupa ar vienkāršu tās locekļu balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standartreglamentu.

            11. pants
            Dienesta noslēpums un klasificētas informācijas apstrāde

               1.   Uz NKI ekspertu grupas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumos (ES, Euratom) 2015/443 (7) un (ES, Euratom) 2015/444 (8). Ja viņi nepilda minētos pienākumus, Komisija var veikt visus attiecīgos pasākumus.

               2.   NKI ekspertu grupas locekļi un to pārstāvji, kā arī uzaicinātie eksperti un novērotāji ievēro statistikas konfidencialitāti, kas noteikta Regulā (EK) Nr. 223/2009 un jo īpaši tās 20. pantā (konfidenciālo datu aizsardzība).

            12. pants
            Pārredzamība

               1.   NKI ekspertu grupu reģistrē Komisijas Ekspertu grupu un citu līdzīgu struktūru reģistrā (“ekspertu grupu reģistrs”). Ekspertu grupu reģistrā publicē dalībvalstu iestāžu nosaukumus un novērotāju vārdus.

               2.   Visus attiecīgos dokumentus, tostarp darba kārtību, protokolus un dalībnieku iesniegumus, dara pieejamus pēc sanāksmēm, izmantojot saiti no ekspertu grupu reģistra uz īpaši šim nolūkam paredzētu tīmekļa vietni. Piekļuve minētajām tīmekļa vietnēm ir tāda, kurai nav vajadzīga lietotāja reģistrācija un kurai nav noteikti nekādi citi ierobežojumi. Pirms sanāksmes laikus publicē tās darba kārtību, un pēc sanāksmes savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka kāda dokumenta izpaušana varētu kaitēt Eiropas Parlamenta un Padomes Regulas (EK) Nr. 1049/2001 (9) 4. pantā definēto sabiedrības vai privāto interešu aizsardzībai.

            13. pants
            Sanāksmju izdevumi

               1.   NKI ekspertu grupas darbā iesaistītajiem dalībniekiem netiek maksāta atlīdzība par sniegtajiem pakalpojumiem.

               2.   Ceļošanas un uzturēšanās izdevumus, kas radušies NKI ekspertu grupas un apakšgrupu darbību dalībniekiem, Komisija var atmaksāt saskaņā ar noteikumiem, kas ir spēkā Komisijā, un to pieejamo apropriāciju robežās, kas piešķirtas Komisijas struktūrvienībām saskaņā ar resursu sadales ikgadējo procedūru.

            Briselē, 2019. gada 17. maijā

                  Komisijas vārdā –

               Marianne THYSSEN

            (1)  Eiropas Parlamenta un Padomes 2019. gada 19. marta Regula (ES) 2019/516 par to, kā saskaņot nacionālo kopienākumu tirgus cenās, un ar ko atceļ Padomes Direktīvu 89/130/EEK, Euratom un Padomes Regulu (EK, Euratom) Nr. 1287/2003 (NKI regula) (OV L 91, 29.3.2019., 19. lpp.).

            (2)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            (3)  Eiropas Parlamenta un Padomes 2013. gada 21. maija Regula (ES) Nr. 549/2013 par Eiropas nacionālo un reģionālo kontu sistēmu Eiropas Savienībā (OV L 174, 26.6.2013., 1. lpp.).

            (4)  Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).

            (5)  Eiropas Parlamenta un Padomes 2009. gada 11. marta Regula (EK) Nr. 223/2009 par Eiropas statistiku (OV L 87, 31.3.2009., 164. lpp.).

            (6)  Komisijas 2016. gada 30. maija Lēmums C(2016) 3301, ar ko nosaka horizontālus noteikumus attiecībā uz Komisijas ekspertu grupu izveidi un darbību.

            (7)  Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).

            (8)  Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).

            (9)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Izņēmumi ir paredzēti, lai aizsargātu sabiedrisko kārtību, militāro jomu, starptautiskās attiecības, finanšu, monetāro vai ekonomisko politiku, personas privātumu un neaizskaramību, komerciālās intereses, tiesvedību un juridiskās konsultācijas, inspekcijas/izmeklēšanas/revīzijas un iestāžu lēmumu pieņemšanas procesu.


Komisijas 22.05.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9339 - Kennedy Wilson / AXA) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 29.10.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9019 - Mars, Incorporated / AniCura TC AB) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 17.05.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9300 - Tyson Foods, Inc. / European and Thai Businesses of BFR S.A.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 27.09.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.8858 - The Boeing Company / Safran S.A.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 23.05.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9375 - Clearlake Capital Group, L.P., / Insight Venture Management LLC / Appriss Holdings) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 27.03.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9276 - Sika AG / Financière Dry Mix Solutions SAS) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Politikas un drošības komitejas Lēmums (KĀDP) 2019/908 (2019. gada 29. maijs), ar ko pagarina Eiropas Savienības Tiesiskuma misijas Kosovā (EULEX KOSOVO) misijas vadītāja pilnvaru termiņu (EULEX KOSOVO/1/2019)

text:
                  4.6.2019

                  LV

                  Eiropas Savienības Oficiālais Vēstnesis

                  L 145/19

         POLITIKAS UN DROŠĪBAS KOMITEJAS LĒMUMS (KĀDP) 2019/908
         (2019. gada 29. maijs),
         ar ko pagarina Eiropas Savienības Tiesiskuma misijas Kosovā (*1) (EULEX KOSOVO) misijas vadītāja pilnvaru termiņu (EULEX KOSOVO/1/2019)
         POLITIKAS UN DROŠĪBAS KOMITEJA,
         ņemot vērā Līgumu par Eiropas Savienību un jo īpaši tā 38. panta trešo daļu,
         ņemot vērā Padomes Vienoto rīcību 2008/124/KĀDP (2008. gada 4. februāris) par Eiropas Savienības Tiesiskuma misiju Kosovā, EULEX KOSOVO (1) un jo īpaši tās 12. panta 2. punktu,
         tā kā:

                     (1)

                     Ievērojot Padomes Vienotās rīcības 2008/124/KĀDP 12. panta 2. punktu, Politikas un drošības komiteja (PDK) ir pilnvarota saskaņā ar Līguma 38. panta trešo daļu pieņemt attiecīgus lēmumus Eiropas Savienības Tiesiskuma misijas Kosovā (EULEX KOSOVO) politiskās kontroles un stratēģiskās virzības nodrošināšanai, tostarp lēmumu iecelt misijas vadītāju.

                     (2)

                     Padome 2018. gada 8. jūnijā pieņēma Lēmumu (KĀDP) 2018/856 (2), ar ko groza Vienoto rīcību 2008/124/KĀDP un pagarina EULEX KOSOVO darbību līdz 2020. gada 14. jūnijam.

                     (3)

                     PDK 2016. gada 20. jūlijā pieņēma Lēmumu (KĀDP) 2016/1207 (3), ar ko no 2016. gada 1. septembra līdz 2017. gada 14. jūnijam par EULEX KOSOVO misijas vadītāju ieceļ Alexandra PAPADOPOULOU kundzi.

                     (4)

                     PDK 2017. gada 13. jūnijā pieņēma Lēmumu (KĀDP) 2017/1012 (4), ar ko uz laikposmu no 2017. gada 15. jūnija līdz 2018. gada 14. jūnijam pagarina EULEX KOSOVO misijas vadītājas Alexandra PAPADOPOULOU kundzes pilnvaru termiņu.

                     (5)

                     PDK 2018. gada 5. jūnijā pieņēma Lēmumu (KĀDP) 2018/869 (5), ar ko uz laikposmu no 2018. gada 15. jūnija līdz 2019. gada 14. jūnijam pagarina EULEX KOSOVO misijas vadītājas Alexandra PAPADOPOULOU kundzes pilnvaru termiņu.

                     (6)

                     Savienības Augstā pārstāve ārlietās un drošības politikas jautājumos 2019. gada 10. maijā ierosināja EULEX KOSOVO misijas vadītājas Alexandra PAPADOPOULOU kundzes pilnvaru termiņu pagarināt uz laikposmu no 2019. gada 15. jūnija līdz 2019. gada 31. decembrim,

               IR PIEŅĒMUSI ŠO LĒMUMU.

            1. pants
            Ar šo Eiropas Savienības Tiesiskuma misijas Kosovā (EULEX KOSOVO) misijas vadītājas Alexandra PAPADOPOULOU kundzes pilnvaru termiņš tiek pagarināts uz laikposmu no 2019. gada 15. jūnija līdz 2019. gada 31. decembrim.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 29. maijā

                  Politikas un drošības komitejas vārdā –

                  priekšsēdētāja

               S. FROM-EMMESBERGER

            (*1)  Šis nosaukums neskar nostājas par statusu un atbilst ANO DP Rezolūcijai 1244 (1999) un Starptautiskās Tiesas atzinumam par Kosovas neatkarības deklarāciju.

            (1)  OV L 42, 16.2.2008., 92. lpp.

            (2)  Padomes Lēmums (KĀDP) 2018/856 (2018. gada 8. jūnijs), ar ko groza Vienoto rīcību 2008/124/KĀDP par Eiropas Savienības Tiesiskuma misiju Kosovā (EULEX KOSOVO) (OV L 146, 11.6.2018., 5. lpp.).

            (3)  Politikas un drošības komitejas Lēmums (KĀDP) 2016/1207 (2016. gada 20. jūlijs) par Eiropas Savienības Tiesiskuma misijas Kosovā EULEX KOSOVO vadītāja iecelšanu (EULEX KOSOVO/1/2016) (OV L 198, 23.7.2016., 49. lpp.).

            (4)  Politikas un drošības komitejas Lēmums (KĀDP) 2017/1012 (2017. gada 13. jūnijs), ar ko pagarina Eiropas Savienības Tiesiskuma misijas Kosovā (EULEX KOSOVO) misijas vadītāja pilnvaru termiņu (EULEX KOSOVO/1/2017) (OV L 153, 16.6.2017., 27. lpp.).

            (5)  Politikas un drošības komitejas Lēmums (KĀDP) 2018/869 (2018. gada 5. jūnijs), ar ko pagarina Eiropas Savienības Tiesiskuma misijas Kosovā (EULEX KOSOVO) misijas vadītāja pilnvaru termiņu (EULEX KOSOVO/1/2018) (OV L 149, 14.6.2018., 24. lpp.).


title: Dalībvalstu valdību pārstāvju Lēmums (ES, Euratom) 2019/918 (2019. gada 29. maijs), ar ko ieceļ amatā Vispārējās tiesas tiesnešus

text:
                  5.6.2019

                  LV

                  Eiropas Savienības Oficiālais Vēstnesis

                  L 146/104

         DALĪBVALSTU VALDĪBU PĀRSTĀVJU LĒMUMS (ES, Euratom) 2019/918
         (2019. gada 29. maijs),
         ar ko ieceļ amatā Vispārējās tiesas tiesnešus
         EIROPAS SAVIENĪBAS DALĪBVALSTU VALDĪBU PĀRSTĀVJI,
         ņemot vērā Līgumu par Eiropas Savienību un jo īpaši tā 19. pantu,
         ņemot vērā Līgumu par Eiropas Savienības darbību un jo īpaši tā 254. un 255. pantu,
         ņemot vērā Eiropas Atomenerģijas kopienas dibināšanas līgumu un jo īpaši tā 106.a panta 1. punktu,
         tā kā:

                     (1)

                     Divdesmit triju Vispārējās tiesas tiesnešu pilnvaru termiņš beidzas 2019. gada 31. augustā.

                     (2)

                     Turklāt Protokola Nr. 3 par Eiropas Savienības Tiesas statūtiem, kas grozīts ar Eiropas Parlamenta un Padomes Regulu (ES, Euratom) 2015/2422 (1), 48. pantā ir paredzēts, ka, sākot ar 2019. gada 1. septembri, Vispārējā tiesā ir pa diviem tiesnešiem no katras dalībvalsts. Minētās regulas 2. panta c) punktā ir paredzēts, ka pieciem tiesnešiem no tiem deviņiem papildu tiesnešiem, ko ieceļ no 2019. gada 1. septembra, pilnvaru termiņš beidzas 2025. gada 31. augustā.

                     (3)

                     Būtu jāveic iecelšana šajos amatos laikposmam no 2019. gada 1. septembra līdz 2025. gada 31. augustam.

                     (4)

                     Pilnvaru atjaunināšanai ir ierosinātas Eugène BUTTIGIEG kunga, Anthony COLLINS kunga, Ramona FRENDO kundzes, Colm MAC EOCHAIDH kunga, Jan PASSER kunga un Vesna TOMLJENOVIĆ kundzes kandidatūras.

                     (5)

                     Vispārējās tiesas tiesnešu pirmajām pilnvarām ir ierosinātas Petra ŠKVAŘILOVÁ-PELZL kundzes, Johannes LAITENBERGER kunga, Gabriele STEINFATT kundzes, José MARTÍN Y PÉREZ DE NANCLARES kunga, Miguel SAMPOL PUCURULL kunga, Tamara PERIŠIN kundzes un Rimvydas NORKUS kunga, pēdējais minētais nomaina tiesnesi Egidijus BIELIŪNAS kungu, kuru Lietuvas Republika ierosināja saistībā ar 2013. gada Vispārējās tiesas daļēju nomaiņu, kandidatūras.

                     (6)

                     Šie kandidāti būtu jāieceļ Vispārējās tiesas tiesnešu pirmajām pilnvarām, lai nomainītu Alfred DITTRICH kungu, Ignacio ULLOA RUBIO kungu, Leopoldo CALVO-SOTELO IBÁÑEZ-MARTÍN kungu un Egidijus BIELIŪNAS kungu, un papildu amata vietām, kas paredzētas Regulas (ES, Euratom) 2015/2422 2. panta c) punktā.

                     (7)

                     Turklāt Regulas (ES, Euratom) 2015/2422 2. panta c) punktā ir paredzēts, ka četriem tiesnešiem no tiem deviņiem papildu tiesnešiem, ko ieceļ no 2019. gada 1. septembra, pilnvaru termiņš beidzas 2022. gada 31. augustā.

                     (8)

                     Vispārējās tiesas tiesneša amatam ir ierosināta Iko NÕMM kunga kandidatūra.

                     (9)

                     Komiteja, kas izveidota saskaņā ar Līguma par Eiropas Savienības darbību 255. pantu, ir sniegusi atzinumu par Eugène BUTTIGIEG kunga, Anthony COLLINS kunga, Ramona FRENDO kundzes, Johannes LAITENBERGER kunga, Colm MAC EOCHAIDH kunga, José MARTÍN Y PÉREZ DE NANCLARES kunga, Iko NÕMM kunga, Rimvydas NORKUS kunga, Jan PASSER kunga, Tamara PERIŠIN kundzes, Miguel SAMPOL PUCURULL kunga, Petra ŠKVAŘILOVÁ-PELZL kundzes, Gabriele STEINFATT kundzes un Vesna TOMLJENOVIĆ kundzes atbilstību Vispārējās tiesas tiesneša pienākumu veikšanai,

               IR PIEŅĒMUŠI ŠO LĒMUMU.

            1. pants

               1.   Par Vispārējās tiesas tiesnešiem uz laikposmu no 2019. gada 1. septembra līdz 2025. gada 31. augustam tiek iecelti:

                           —

                              Eugène BUTTIGIEG kungs,

                           —

                              Anthony COLLINS kungs,

                           —

                              Ramona FRENDO kundze,

                           —

                              Johannes LAITENBERGER kungs,

                           —

                              Colm MAC EOCHAIDH kungs,

                           —

                              José MARTÍN Y PÉREZ DE NANCLARES kungs,

                           —

                              Rimvydas NORKUS kungs,

                           —

                              Jan PASSER kungs,

                           —

                              Tamara PERIŠIN kundze,

                           —

                              Miguel SAMPOL PUCURULL kungs,

                           —

                              Petra ŠKVAŘILOVÁ-PELZL kundze,

                           —

                              Gabriele STEINFATT kundze,

                           —

                              Vesna TOMLJENOVIĆ kundze.

               2.   Iko NÕMM kungs tiek iecelts par Vispārējās tiesas tiesnesi uz laikposmu no 2019. gada 1. septembra līdz 2022. gada 31. augustam.

            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            Briselē, 2019. gada 29. maijā

                  Priekšsēdētājs

               L. ODOBESCU

            (1)  Eiropas Parlamenta un Padomes Regula (ES, Euratom) 2015/2422 (2015. gada 16. decembris), ar ko groza 3. protokolu par Eiropas Savienības Tiesas statūtiem (OV L 341, 24.12.2015., 14. lpp.).


Komisijas 13.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9323 - RheinEnergie AG / SPIE Deutschland & Zentraleuropa GmbH) saskaņā ar Padomes Regulu (EK) Nr. 139/2004 (Autentisks ir tikai teksts vācu valodā)


title: Politikas un drošības komitejas Lēmums (KĀDP) 2019/1112 (2019. gada 12. jūnijs), ar ko ieceļ ES spēku komandieri Eiropas Savienības militārajai operācijai Vidusjūras apgabala centrālās daļas dienvidos (EUNAVFOR MED operācija SOPHIA) un atceļ Lēmumu (KĀDP) 2018/1219 (EUNAVFOR MED/1/2019)

text:
                  1.7.2019

                  LV

                  Eiropas Savienības Oficiālais Vēstnesis

                  L 176/2

         POLITIKAS UN DROŠĪBAS KOMITEJAS LĒMUMS (KĀDP) 2019/1112
         (2019. gada 12. jūnijs),
         ar ko ieceļ ES spēku komandieri Eiropas Savienības militārajai operācijai Vidusjūras apgabala centrālās daļas dienvidos (EUNAVFOR MED operācija SOPHIA) un atceļ Lēmumu (KĀDP) 2018/1219 (EUNAVFOR MED/1/2019)
         POLITIKAS UN DROŠĪBAS KOMITEJA,
         ņemot vērā Līgumu par Eiropas Savienību un jo īpaši tā 38. pantu,
         ņemot vērā Padomes Lēmumu (KĀDP) 2015/778 (2015. gada 18. maijs) par Eiropas Savienības militāro operāciju Vidusjūras apgabala centrālās daļas dienvidos (EUNAVFOR MED operācija SOPHIA) (1) un jo īpaši tā 6. pantu,
         tā kā:

                     (1)

                     Ievērojot Lēmuma (KĀDP) 2015/778 6. panta 1. punktu, Padome pilnvaroja Politikas un drošības komiteju (PDK) pieņemt lēmumus par ES spēku komandiera iecelšanu EUNAVFOR MED operācijai SOPHIA (“ES spēku komandieris”).

                     (2)

                     PDK 2018. gada 23. augustā pieņēma Lēmumu (KĀDP) 2018/1219 (2), ar ko kontradmirāli (LH) Stefano TURCHETTO iecēla par ES spēku komandieri.

                     (3)

                        EUNAVFOR MED operācijas SOPHIA ES operācijas komandieris ir ieteicis iecelt kontradmirāli (LH) Ettore SOCCI par jauno ES spēku komandieri, no 2019. gada 12. jūnija nomainot kontradmirāli (LH) Stefano TURCHETTO.

                     (4)

                     Eiropas Savienības Militārā komiteja 2019. gada 5. jūnijā atbalstīja minēto ieteikumu.

                     (5)

                     Lēmums (KĀDP) 2018/1219 būtu jāatceļ.

                     (6)

                     Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

               IR PIEŅĒMUSI ŠO LĒMUMU.

            1. pants
            Ar šo kontradmirālis (LH) Ettore SOCCI no 2019. gada 12. jūnija tiek iecelts par ES spēku komandieri Eiropas Savienības militārajai operācijai Vidusjūras apgabala centrālās daļas dienvidos (EUNAVFOR MED operācija SOPHIA).

            2. pants
            Ar šo tiek atcelts Lēmums (KĀDP) 2018/1219.

            3. pants
            Šis lēmums stājas spēkā 2019. gada 12. jūnijā.

            Briselē, 2019. gada 12. jūnijā

                  Politikas un drošības komitejas vārdā –

                  priekšsēdētāja

               S. FROM-EMMESBERGER

            (1)  OV L 122, 19.5.2015., 31. lpp.

            (2)  Politikas un drošības komitejas Lēmums (KĀDP) 2018/1219 (2018. gada 23. augusts), ar ko ieceļ ES spēku komandieri Eiropas Savienības militārajai operācijai Vidusjūras apgabala centrālās daļas dienvidos (EUNAVFOR MED operācija SOPHIA) un atceļ Lēmumu (KĀDP) 2017/2432 (EUNAVFOR MED/1/2018) (OV L 226, 7.9.2018., 5. lpp.).


title: Politikas un drošības komitejas Lēmums (KĀDP) 2019/1113 (2019. gada 19. jūnijs) par ES misijas spēku komandiera iecelšanu Eiropas Savienības KDAP militārajai apmācības misijai Centrālāfrikas Republikā (EUTM RCA) (EUTM RCA/1/2019)

text:
                  1.7.2019

                  LV

                  Eiropas Savienības Oficiālais Vēstnesis

                  L 176/4

         POLITIKAS UN DROŠĪBAS KOMITEJAS LĒMUMS (KĀDP) 2019/1113
         (2019. gada 19. jūnijs)
         par ES misijas spēku komandiera iecelšanu Eiropas Savienības KDAP militārajai apmācības misijai Centrālāfrikas Republikā (EUTM RCA) (EUTM RCA/1/2019)
         POLITIKAS UN DROŠĪBAS KOMITEJA,
         ņemot vērā Līgumu par Eiropas Savienību un jo īpaši tā 38. pantu,
         ņemot vērā Padomes Lēmumu (KĀDP) 2016/610 (2016. gada 19. aprīlis) par Eiropas Savienības KDAP militāru apmācības misiju Centrālāfrikas Republikā (EUTM RCA) (1) un jo īpaši tā 5. panta 1. punktu,
         tā kā:

                     (1)

                     Ar Lēmumu (KĀDP) 2016/610 Padome pilnvaroja Politikas un drošības komiteju (PDK) saskaņā ar Līguma par Eiropas Savienību 38. pantu pieņemt attiecīgus lēmumus par EUTM RCA politisko kontroli un stratēģisko vadību, tostarp lēmumus par nākamo ES misijas spēku komandieru iecelšanu.

                     (2)

                     PDK 2017. gada 19. decembrī pieņēma Lēmumu (KĀDP) 2017/2439 (2), ar ko par EUTM RCA ES misijas spēku komandieri tika iecelts brigādes ģenerālis Hermínio TEODORO MAIO.

                     (3)

                     2019. gada 15. maijā Eiropas Savienības Militārā komiteja ieteica apstiprināt brigādes ģenerāļa Éric PELTIER nominēšanu par EUTM RCA ES misijas spēku komandieri, no 2019. gada 8. jūlija nomainot brigādes ģenerāli Hermínio TEODORO MAIO.

                     (4)

                     Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

               IR PIEŅĒMUSI ŠO LĒMUMU.

            1. pants
            Ar šo par ES misijas spēku komandieri Eiropas Savienības KDAP militārajai apmācības misijai Centrālāfrikas Republikā (EUTM RCA) no 2019. gada 8. jūlija tiek iecelts brigādes ģenerālis Éric PELTIER.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 19. jūnijā

                  Politikas un drošības komitejas vārdā –

                  priekšsēdētāja

               S. FROM-EMMERSBERGER

            (1)  OV L 104, 20.4.2016., 21. lpp.

            (2)  Politikas un drošības komitejas Lēmums (KĀDP) 2017/2439 (2017. gada 19. decembris) par ES misijas spēku komandiera iecelšanu Eiropas Savienības KDAP militārajai apmācības misijai Centrālāfrikas Republikā (EUTM RCA) (EUTM RCA/4/2017) (OV L 344, 23.12.2017., 40. lpp.).


title: Padomes Lēmums (KĀDP) 2019/1114 (2019. gada 28. jūnijs), ar ko groza Lēmumu 2013/354/KĀDP par Eiropas Savienības Policijas misiju palestīniešu teritorijās (EUPOL COPPS)

text:
                  1.7.2019

                  LV

                  Eiropas Savienības Oficiālais Vēstnesis

                  L 176/5

         PADOMES LĒMUMS (KĀDP) 2019/1114
         (2019. gada 28. jūnijs),
         ar ko groza Lēmumu 2013/354/KĀDP par Eiropas Savienības Policijas misiju palestīniešu teritorijās (EUPOL COPPS)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2013. gada 3. jūlijā pieņēma Lēmumu 2013/354/KĀDP (1), ar ko no 2013. gada 1. jūlija turpināja Eiropas Savienības Policijas misiju palestīniešu teritorijās (EUPOL COPPS).

                     (2)

                     Padome 2018. gada 29. jūnijā pieņēma Lēmumu (KĀDP) 2018/942 (2), ar ko groza Lēmumu 2013/354/KĀDP un pagarina EUPOL COPPS no 2018. gada 1. jūlija līdz 2019. gada 30. jūnijam.

                     (3)

                     Pēc EUPOL COPPS stratēģiskās pārskatīšanas EUPOL COPPS darbības termiņš būtu jāpagarina vēl uz 12 mēnešiem – līdz 2020. gada 30. jūnijam.

                     (4)

                     Tāpēc Lēmums 2013/354/KĀDP būtu attiecīgi jāgroza.

                     (5)

                        EUPOL COPPS tiks īstenota situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu,

               IR PIEŅĒMUSI ŠO LĒMUMU.

            1. pants
            Lēmumu 2013/354/KĀDP groza šādi:

                        1)

                        lēmuma 12. panta 1. punktam pievieno šādu daļu:
                        “Finanšu atsauces summa, kas paredzēta, lai segtu ar EUPOL COPPS saistītos izdevumus laikposmā no 2019. gada 1. jūlija līdz 2020. gada 30. jūnijam, ir EUR 12 430 000.”;

                        2)

                        lēmuma 15. panta trešo daļu aizstāj ar šādu:
                        “Tas zaudē spēku 2020. gada 30. jūnijā.”

            2. pants
            Šis lēmums stājas spēkā tā pieņemšanas dienā.
            To piemēro no 2019. gada 1. jūlija.

            Briselē, 2019. gada 28. jūnijā

                  Padomes vārdā –

                  priekšsēdētājs

               G. CIAMBA

            (1)  Padomes Lēmums 2013/354/KĀDP (2013. gada 3. jūlijs) par Eiropas Savienības Policijas misiju palestīniešu teritorijās (EUPOL COPPS) (OV L 185, 4.7.2013., 12. lpp.).

            (2)  Padomes Lēmums (KĀDP) 2018/942 (2018. gada 29. jūnijs), ar ko groza Lēmumu 2013/354/KĀDP par Eiropas Savienības Policijas misiju palestīniešu teritorijās (EUPOL COPPS) (OV L 166, 3.7.2018., 17. lpp.).


title: Padomes Lēmums (KĀDP) 2019/1115 (2019. gada 28. jūnijs), ar ko groza Vienoto rīcību 2005/889/KĀDP par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa)

text:
                  1.7.2019

                  LV

                  Eiropas Savienības Oficiālais Vēstnesis

                  L 176/6

         PADOMES LĒMUMS (KĀDP) 2019/1115
         (2019. gada 28. jūnijs),
         ar ko groza Vienoto rīcību 2005/889/KĀDP par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2005. gada 25. novembrī pieņēma Vienoto rīcību 2005/889/KĀDP (1) par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa).

                     (2)

                     Padome 2018. gada 29. jūnijā pieņēma Lēmumu (KĀDP) 2018/943 (2), ar ko groza Vienoto rīcību 2005/889/KĀDP un pagarina to līdz 2019. gada 30. jūnijam.

                     (3)

                     Pēc ES RPM Rafa stratēģiskās pārskatīšanas ES RPM Rafa darbības termiņš būtu jāpagarina vēl uz 12 mēnešiem – līdz 2020. gada 30. jūnijam.

                     (4)

                     Tāpēc Vienotā rīcība 2005/889/KĀDP būtu attiecīgi jāgroza.

                     (5)

                     ES RPM Rafa tiks īstenota situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu,

               IR PIEŅĒMUSI ŠO LĒMUMU.

            1. pants
            Vienoto rīcību 2005/889/KĀDP groza šādi:

                        1)

                        vienotās rīcības 13. panta 1. punktam pievieno šādu daļu:
                        “Finanšu atsauces summa, kas paredzēta, lai segtu ar ES RPM Rafa saistītos izdevumus laikposmā no 2019. gada 1. jūlija līdz 2020. gada 30. jūnijam, ir EUR 2 150 000.”;

                        2)

                        vienotās rīcības 16. panta otro daļu aizstāj ar šādu:
                        “Tā zaudē spēku 2020. gada 30. jūnijā.”

            2. pants
            Šis lēmums stājas spēkā tā pieņemšanas dienā.
            To piemēro no 2019. gada 1. jūlija.

            Briselē, 2019. gada 28. jūnijā

                  Padomes vārdā –

                  priekšsēdētājs

               G. CIAMBA

            (1)  Padomes Vienotā rīcība 2005/889/KĀDP (2005. gada 25. novembris) par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa) (OV L 327, 14.12.2005., 28. lpp.).

            (2)  Padomes Lēmums (KĀDP) 2018/943 (2018. gada 29. jūnijs), ar ko groza Vienoto rīcību 2005/889/KĀDP par Eiropas Savienības Robežu palīdzības misijas izveidi Rafas šķērsošanas punktā (ES RPM Rafa) (OV L 166, 3.7.2018., 19. lpp.).


Komisijas 19.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9392 - EQT Fund Management S.à r.l. / Parques Reunidos Servicios Centrales S.A.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)